CELEX: 
Language: ro
Date: 2021-12-17 00:00:00
Title: REGULAMENTUL DELEGAT (UE) / AL COMISIEI de completare a Regulamentului (UE) nr. 600/2014 al Parlamentului European și al Consiliului prin specificarea criteriilor de derogare de la principiul conform căruia mecanismele de publicare aprobate și mecanismele de raportare aprobate sunt supravegheate de Autoritatea Europeană pentru Valori Mobiliare și Piețe

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Regulamentul (UE) 2019/2175 de modificare a Regulamentului (UE) nr. 600/2014 privind piețele instrumentelor financiare a fost publicat în Jurnalul Oficial la 27 decembrie 2019. Începând de la 1 ianuarie 2022, Regulamentul acordă Autorității Europene pentru Valori Mobiliare și Piețe (ESMA) competențe directe de autorizare și supraveghere asupra furnizorilor de servicii de raportare a datelor, cu excepția acelor ARM-uri și APA-uri care, prin derogare de la Regulamentul privind piețele instrumentelor financiare (MiFIR), pe motivul relevanței lor limitate pentru piața internă, fac obiectul autorizării și supravegherii de către o autoritate competentă a unui stat membru. Competența Comisiei de a adopta un act delegat privind prezenta derogare este prevăzută la articolul 2 alineatul (3) din MiFIR. La elaborarea actului delegat, Comisia ia în considerare oricare dintre elementele următoare sau toate elementele următoare: măsura în care serviciile sunt furnizate firmelor de investiții autorizate într-un singur stat membru, numărul de rapoarte de tranzacționare sau de tranzacții comerciale și/sau faptul că ARM-urile sau APA-urile fac parte dintr-un grup de participanți la piețele financiare care desfășoară activități transfrontaliere.
            
            
               2.CONSULTĂRI ÎNAINTEA ADOPTĂRII ACTULUI
            
            
               La 18 iunie 2020, Comisia a solicitat ESMA un aviz (aviz tehnic) cu privire la regulamentele delegate ale Comisiei care urmează să fie adoptate în temeiul articolului 2 alineatul (3) din MiFIR. ESMA a transmis Comisiei avizul său tehnic la 23 martie 2021.
            
            
               În urma unei evaluări tehnice aprofundate, ESMA a organizat, în perioada 20 noiembrie 2020-4 ianuarie 2021, ca parte a avizului său tehnic, o consultare publică referitoare la aspectele tehnice ale regulamentelor delegate avute în vedere privind derogarea. ESMA a primit cinci răspunsuri. Comisia a simplificat metodologia propusă de ESMA, astfel încât să se aplice doar două etape, în loc de patru. Această metodologie simplificată nu conduce la un rezultat diferit de cel propus de ESMA. 
            
            
               La 19 iulie 2021, Comisia a consultat Grupul de experți al Comitetului european pentru valori mobiliare (EGESC) cu privire la avizul tehnic transmis de ESMA și la conținutul prezentului act delegat. Unii membri ai EGESC au prezentat observații cu privire la stabilirea derogării, care au fost luate în considerare în proiectul de act delegat.
            
            
               Proiectul de act delegat a fost publicat pe portalul „O mai bună legiferare”, fiind deschis pentru o perioadă de feedback de patru săptămâni, în perioada 29 iulie-27 august 2021, în conformitate cu principiile stabilite în Acordul interinstituțional privind o mai bună legiferare. Observațiile primite au fost examinate cu atenție înainte de a se lua decizia de inițiere a procesului de adoptare a actului delegat. Observațiile primite au fost mixte, unii respondenți pledând în favoarea acordării de derogări pentru mai puține entități, în timp ce alții s-au exprimat în favoarea acordării de derogări pentru un număr mai mare de entități. Unii respondenți au indicat că ar dori să primească unele clarificări până la 1 ianuarie 2022 cu privire la entitățile care vor face obiectul supravegherii ESMA și la nivelul taxelor. Potrivit unuia dintre respondenți, criteriul conform căruia minimum 70 % din firmele de investiții trebuie să fie stabilite în statul membru de origine ar putea duce la situația ca furnizori de servicii de raportare a datelor cu un număr foarte limitat de clienți și care reprezintă o cotă nesemnificativă din piața totală a furnizorilor de servicii de raportare a datelor să intre sub supravegherea ESMA. Comisia a răspuns acestei preocupări prin reducerea procentului la 50 %. 
            
            
               Nu a fost efectuată o evaluare a impactului, deoarece prezentul regulament urmează în mare măsură măsurile propuse de ESMA în avizul său tehnic.
            
            
               3.ELEMENTELE JURIDICE ALE ACTULUI DELEGAT
            
            
               Articolele 1 și 2 din propunerea de regulament stabilesc dispozițiile pentru acordarea unei derogări de la supravegherea de către ESMA. În special criteriile privind furnizarea sau nu de servicii firmelor de investiții autorizate în diferite state membre și numărul de rapoarte sau tranzacții.
            
            
               Articolele 3 și 4 din propunerea de regulament stabilesc dispozițiile finale. Articolele conțin dispoziții tranzitorii și dispoziții privind intrarea în vigoare.
            
            
               REGULAMENTUL DELEGAT (UE) …/… AL COMISIEI
            
            
               din 17.12.2021
            
            
               de completare a Regulamentului (UE) nr. 600/2014 al Parlamentului European și al Consiliului prin specificarea criteriilor de derogare de la principiul conform căruia mecanismele de publicare aprobate și mecanismele de raportare aprobate sunt supravegheate de Autoritatea Europeană pentru Valori Mobiliare și Piețe
            
            
               (Text cu relevanță pentru SEE)
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) nr. 600/2014 al Parlamentului European și al Consiliului din 15 mai 2014 privind piețele instrumentelor financiare și de modificare a Regulamentului (UE) nr. 648/2012
                  1
               , în special articolul 2 alineatul (3),
            
         
         
            
               întrucât:
            
            
               (1)Având în vedere dimensiunea transfrontalieră a prelucrării datelor de piață, calitatea datelor și necesitatea de a realiza economii de scară și de a evita impactul negativ al eventualelor divergențe atât asupra calității datelor, cât și asupra sarcinii furnizorilor de servicii de raportare a datelor, Regulamentul (UE) 2019/2175 al Parlamentul European și al Consiliului
                  2
                a transferat competențele de autorizare și de supraveghere în ceea ce privește activitățile furnizorilor de servicii de raportare a datelor în cadrul Uniunii către Autoritatea Europeană pentru Valori Mobiliare și Piețe (ESMA). 
            
            
               (2)Cu toate acestea, mecanismele de publicare aprobate (APA-uri) și mecanismele de raportare aprobate (ARM-uri) fac obiectul unei derogări de la supravegherea ESMA, rămânând în schimb în sfera supravegherii naționale, în cazul în care activitățile lor au o relevanță limitată pentru piața internă. 
            
            
               (3)Activitățile unui APA sau ale unui ARM ar trebui, în primul rând, să fie considerate ca având o relevanță limitată pentru piața internă pe baza numărului relativ de clienți stabiliți în state membre diferite de statul membru de origine al APA sau al ARM. În cazul în care serviciile oferite de APA-uri sau de ARM-uri sunt într-o măsură semnificativă transfrontaliere, derogarea nu ar trebui să se aplice. În al doilea rând, relevanța pentru piața internă ar trebui să se bazeze pe procentul din totalul tranzacțiilor raportate sau publicate care este raportat sau publicat de APA-urile sau de ARM-urile individuale. În cazul în care acest procent depășește un prag minim, activitățile în cauză nu ar trebui considerate ca având o relevanță limitată pentru piața internă. Calculul aplicat pentru APA-uri ar trebui să se bazeze pe datele privind transparența transmise către sistemul de date de referință privind instrumentele financiare și către sistemul de transparență privind instrumentele financiare, iar calculul pentru ARM-uri ar trebui să se bazeze pe rapoartele de tranzacționare transmise autorităților competente. 
            
            
               (4)În cazul în care un APA și un ARM sau mai multe APA-uri sau ARM-uri sunt operate de un singur operator, derogarea de la supravegherea ESMA este posibilă numai dacă toate APA-urile sau ARM-urile sunt eligibile pentru derogare.
            
            
               (5)Pentru a asigura buna funcționare a noului cadru de supraveghere pentru furnizorii de servicii de raportare a datelor, astfel cum a fost prevăzut la articolul 4 din Regulamentul 2019/2175, prezentul regulament ar trebui să intre în vigoare fără întârziere și să se aplice de urgență, 
            
            
               ADOPTĂ PREZENTUL REGULAMENT:
            
            
               Articolul 1 
               Evaluarea APA-urilor și a ARM-urilor 
            
            
               1.Mecanismele de publicare aprobate (APA-uri) și mecanismele de raportare aprobate (ARM-uri) fac obiectul autorizării și supravegherii de către o autoritate competentă a unui stat membru, astfel cum este definită la articolul 4 alineatul (1) punctul 26 din Directiva 2014/65/UE, pe motivul relevanței lor limitate pentru piața internă, în cazul în care activitățile APA-urilor și ale ARM-urilor respective nu depășesc, în medie, niciunul dintre pragurile prevăzute la articolul 2 din prezentul regulament. În cazul în care mai multe APA-uri sau ARM-uri sunt operate de același operator, se aplică o derogare numai în cazul în care activitățile niciunuia dintre APA-uri sau ARM-uri nu depășesc pragurile stabilite la articolul 2. 
            
            
               2.În scopul autorizării, evaluarea criteriilor prevăzute la articolul 2 se bazează pe estimările activităților viitoare furnizate de solicitant. 
            
            
               3.Relevanța pentru piața internă a activităților unui APA sau ale unui ARM, menționate la alineatul (1), este reevaluată de ESMA în fiecare an, începând cu anul următor primului an calendaristic complet după autorizare. Evaluarea criteriilor de la articolul 2 se bazează pe date referitoare la întregul an calendaristic anterior reevaluării. 
            
            
               4.În cazul în care, pe baza reevaluării menționate la alineatul (3), pragurile pentru derogare sau pentru aplicarea supravegherii ESMA nu mai sunt atinse în doi ani consecutivi, modificarea în ceea ce privește aplicarea supravegherii ESMA sau derogarea de la aceasta intră în vigoare la data de 1 iunie a anului următor.
            
            
               Articolul 2 
               Criterii de identificare a derogării de la supravegherea ESMA
            
            
               1.Un APA sau un ARM face obiectul unei derogări de la supravegherea ESMA în cazul în care: 
            
            
               (a)APA sau ARM prestează servicii către sau în numele firmelor de investiții care fac obiectul cerințelor de publicare post-tranzacționare prevăzute la articolele 20 și 21 din Regulamentul (UE) nr. 600/2014 sau al obligației de raportare prevăzute la articolul 26 din regulamentul respectiv, în maximum trei state membre diferite, în timp ce cel puțin 50 % dintre aceste firme de investiții sunt autorizate în același stat membru ca APA sau ARM și
            
            
               (b)numărul de tranzacții și volumul acestora făcute publice de către APA în conformitate cu articolul 20 alineatul (1) din Regulamentul (UE) nr. 600/2014 în ceea ce privește instrumentele de capitaluri proprii se ridică la mai puțin de 0,5 % din numărul total de tranzacții sau din volumul făcut public de toate APA-urile în conformitate cu articolul 20 alineatul (1) din regulamentul respectiv, iar numărul de tranzacții și volumul acestora făcute publice de către APA în conformitate cu articolul 21 alineatul (1) din regulamentul menționat în ceea ce privește alte instrumente decât cele de capitaluri proprii nu se ridică la mai mult de 0,5 % din numărul total de tranzacții sau din volumul făcut public de toate APA-urile în conformitate cu articolul 21 alineatul (1) din regulamentul respectiv și
            
            
               (c)numărul de tranzacții raportate de ARM în conformitate cu articolul 26 alineatul (1) și cu articolul 26 alineatul (7) din Regulamentul (UE) nr. 600/2014 nu se ridică la mai mult de 0,5 % din numărul total de tranzacții raportate de toate ARM-urile în conformitate cu articolul 26 alineatul (1) și cu articolul 26 alineatul (7) din regulamentul respectiv.
            
            
               2.APA-urile și ARM-urile furnizează autorității competente, la cerere, date care permit evaluarea criteriului prevăzut la alineatul (1) litera (a).
            
            
               Articolul 3 
               Dispoziții tranzitorii
            
            
               În sensul articolului 1, ESMA efectuează evaluarea inițială a criteriilor de derogare enumerate la articolul 2. O astfel de evaluare inițială se bazează pe datele referitoare la primele 6 luni ale anului 2021.
            
         
         
            
               Articolul 4 
               Intrare în vigoare și data aplicării
            
            
               Prezentul regulament intră în vigoare și se aplică în a treia zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 17.12.2021
            
            
               
                     Pentru Comisie,
               
               
                     Președinta
                     Ursula VON DER LEYEN
               
            
         
         
            
                  
                     (1)
                  
                        JO L 173, 12.6.2014, p. 84. 
               
               
                  
                     (2)
                  
                        Regulamentul (UE) 2019/2175 al Parlamentului European și al Consiliului din 18 decembrie 2019 de modificare a Regulamentului (UE) nr. 1093/2010 de instituire a Autorității europene de supraveghere (Autoritatea Bancară Europeană), a Regulamentului (UE) nr. 1094/2010 de instituire a Autorității europene de supraveghere (Autoritatea Europeană de asigurări și Pensii Ocupaționale), a Regulamentului (UE) nr. 1095/2010 de instituire a Autorității europene de supraveghere (Autoritatea Europeană pentru Valori Mobiliare și Piețe), a Regulamentului (UE) nr. 600/2014 privind piețele instrumentelor financiare, a Regulamentului (UE) 2016/1011 privind indicii utilizați ca indici de referință în cadrul instrumentelor financiare și al contractelor financiare sau pentru a măsura performanțele fondurilor de investiții și a Regulamentului (UE) 2015/847 privind informațiile care însoțesc transferurile de fonduri (JO L 334, 27.12.2019, p. 1).